อีเอฟแอลคัพ 2026 นัดชิงชนะเลิศ

**อีเอฟแอลคัพ 2026 นัดชิงชนะเลิศ** เป็นการแข่งขันนัดชิงชนะเลิศของอีเอฟแอลคัพ ฤดูกาล 2025–26 ซึ่งจัดขึ้นในวันที่ 22 มีนาคม ค.ศ. 2026 ที่สนามกีฬาเวมบลีย์ในลอนดอน ประเทศอังกฤษ เป็นการพบกันของอาร์เซนอลกับแมนเชสเตอร์ซิตี ทั้งคู่เคยพบกันในอีเอฟแอลคัพ 2018 นัดชิงชนะเลิศ รวมถึง เอฟเอคอมมิวนิตีชีลด์ 2014 และ 2023 ซึ่งเป็นความสำเร็จล่าสุดของอาร์เซนอล

นี่เป็นการเข้าชิงชนะเลิศลีกคัพครั้งที่ 9 ของอาร์เซนอล และเป็นครั้งแรกที่ได้เข้าชิงถ้วยนี้นับตั้งแต่ที่พวกเขาพ่ายแพ้ต่อซิตีในปี 2018 และยังเป็นการเข้าชิงชนะเลิศฟุตบอลถ้วยครั้งแรกของสโมสรนับตั้งแต่เอฟเอคัพ รอบชิงชนะเลิศ 2020 พวกเขาต้องการชนะเลิศฟุตบอลถ้วยรางวัลหลักถ้วยแรกนับตั้งแต่เอฟเอคัพ ฤดูกาล 2019–20 และต้องการชนะเลิศลีกคัพครั้งแรกนับตั้งแต่ปี 1993

นี่เป็นการเข้าชิงชนะเลิศลีกคัพครั้งที่ 10 ของแมนเชสเตอร์ซิตี และเป็นครั้งแรกที่ได้เข้าชิงถ้วยนี้นับตั้งแต่ที่พวกเขาชนะเลิศในปี 2021 ซึ่งครั้งนั้นพวกเขาคว้าแชมป์ลีกคัพเป็นสมัยที่ 8 และชนะเลิศรายการนี้ 4 สมัยติดต่อกัน พวกเขาต้องการชนะเลิศฟุตบอลถ้วยรางวัลหลักถ้วยแรกนับตั้งแต่ยูฟ่าแชมเปียนส์ลีก ฤดูกาล 2022–23

## เส้นทางสู่นัดชิงชนะเลิศ

### อาร์เซนอล



ในฐานะสโมสรพรีเมียร์ลีกที่ได้เข้าร่วมการแข่งขันยูฟ่า อาร์เซนอลเข้าสู่รอบที่สามและถูกจับฉลากออกไปเยือนพอร์ตเวล สโมสรจากอีเอฟแอลลีกวัน ที่เวลพาร์กในวันที่ 24 กันยายน ค.ศ. 2025 อาร์เซนอลชนะ 2–0 ได้ประตูจากเอเบเรชี เอเซ (ประตูแรกของเขาในนามสโมสร) และเลอันโดร ทรอสซาร์ด ต่อมาในรอบที่สี่ อาร์เซนอลจับสลากได้เล่นในบ้านพบกับไบรตันแอนด์โฮฟอัลเบียน สโมสรในพรีเมียร์ลีก ที่เอมิเรตส์สเตเดียมในวันที่ 29 ตุลาคม ค.ศ. 2025 อาร์เซนอลชนะ 2–0 อีกครั้ง โดยได้ประตูจากอีธาน นวาเนรีและบูกาโย ซากา ซึ่งส่งผลให้ทีมผ่านเข้าสู่รอบก่อนรองชนะเลิศ

ในรอบก่อนรองชนะเลิศ อาร์เซนอลถูกจับสลากให้พบกับคริสตัลพาเลซ สโมสรจากพรีเมียร์ลีก ที่เอมิเรตส์สเตเดียม ในวันที่ 23 ธันวาคม ค.ศ. 2025 ผลเสมอกัน 1–1 โดยอาร์เซนอลได้ประตูจากการทำเข้าประตูตัวเองของมักซ็องซ์ ลาครัวซ์ ส่วนพาเลซได้ประตูจากมาร์ก เกฮี เนื่องจากเกมจบลงด้วยผลเสมอหลังหมดเวลาปกติ ทำให้ต้องตัดสินด้วยการดวลลูกโทษ ซึ่งอาร์เซนอลชนะ 8–7 จากยิงลูกโทษของมัตติน เออเดอโกร์, เดคลัน ไรซ์, ซากา, ทรอสซาร์ด, มิเกล เมริโน, ริคคาร์โด คาลาฟีโอรี, ยือร์รีเยิน ติมเบอร์ และวีลียาม ซาลีบา ซึ่งทุกคนยิงลูกโทษเข้าประตูทั้งหมด ในขณะที่พาเลซได้ประตูลูกโทษจากฌ็อง-ฟิลิปเป มาเตตา, จัสติน เดเวนนี, วิลล์ ฮิวจ์ส, บอร์นา โซซา, เจฟเฟอร์สัน เลอร์มา, อาดัม วอร์ตัน และคริสตันตัส อูเช แต่ลาครัวซ์ยิงลูกโทษพลาด ส่งผลให้อาร์เซนอลผ่านเข้าสู่รอบรองชนะเลิศ

ในรอบรองชนะเลิศ อาร์เซนอลถูกจับสลากพบกับคู่อริร่วมเมืองจากพรีเมียร์ลีก นั่นคือ เชลซี โดยจะแข่งขันในระบบสองเลก ในเลกแรก อาร์เซนอลชนะก่อนในการออกไปเยือนที่สแตมฟอร์ดบริดจ์ 3–2 ในวันที่ 14 มกราคม ค.ศ. 2026 โดยอาร์เซนอลได้ประตูจากเบน ไวต์, วิกตอร์ ยอเกเรส และมาร์ติน ซูบิเมนดิ ส่วนเชลซีได้สองประตูจากอาเลฆันโดร การ์นาโช ต่อมาในเลกสอง เมื่อวันที่ 3 กุมภาพันธ์ ค.ศ. 2026 อาร์เซนอลชนะอีกครั้งที่เอมิเรตส์สเตเดียม 1–0 จากการทำประตูของไค ฮาเวิทซ์ อดีตผู้เล่นเชลซี ส่งผลให้อาร์เซนอลชนะด้วยผลประตูรวม 4–2 และผ่านเข้าสู่รอบชิงชนะเลิศ

### แมนเชสเตอร์ซิตี



ในฐานะสโมสรพรีเมียร์ลีกที่เข้าร่วมการแข่งขันของยูฟ่า แมนเชสเตอร์ซิตีเข้าสู่รอบที่สามและถูกจับสลากออกไปเยือนฮัดเดอส์ฟีลด์ทาวน์ สโมสรจากลีกวัน ที่สนามกีฬาเกิร์กลีส์ในวันที่ 24 กันยายน ค.ศ. 2025 แมนเชสเตอร์ซิตีชนะ 2–0 โดยได้ประตูจากฟิล โฟเดนและซาวินญู ต่อมาในรอบที่สี่ พวกเขาถูกจับสลากออกไปเยือนสวอนซีซิตี สโมสรจากอีเอฟแอลแชมเปียนชิป ที่สวอนซี.คอมสเตเดียม เมื่อวันที่ 29 ตุลาคม ค.ศ. 2025 ซึ่งซิตีเอาชนะไปได้ 3–1 โดยกงชาโล ฟรันโกทำประตูขึ้นนำให้แก่สวอนซี ก่อนที่ซิตีจะได้ประตูแซงจากเฌเรมี โดกูว์, อุมัร มัรมูช และรายาน แชร์กี

ในรอบก่อนรองชนะเลิศ ซิตีถูกจับสลากได้เล่นในบ้านพบกับเบรนต์ฟอร์ด สโมสรร่วมพรีเมียร์ลีก ซึ่งพวกเขาเอาชนะด้วยผลประตู 2–0 ที่สนามกีฬาซิตีออฟแมนเชสเตอร์เมื่อวันที่ 17 ธันวาคม ค.ศ. 2025 โดยได้ประตูจากแชร์กีและซาวินญู

ในรอบรองชนะเลิศ ซึ่งแข่งขันแบบสองเลก ซิตีถูกจับสลากพบกับนิวคาสเซิลยูไนเต็ด แชมป์เก่าของรายการนี้ เลกแรกลงเล่นที่เซนต์เจมส์พาร์กเมื่อวันที่ 13 มกราคม ค.ศ. 2026 ซิตีบุกคว้าชัยชนะ 2–0 จากประตูของอ็องตวน เซเมนโย นักเตะใหม่ที่เพิ่งเซ็นสัญญาเข้ามา และแชร์กี ต่อมาเลกที่สอง ลงเล่นในวันที่ 4 กุมภาพันธ์ แมนเชสเตอร์ซิตีเป็นฝ่ายชนะ 3–1 โดยได้สองประตูจากมัรมูช และอีกประตูจากติจจานี ไรน์เดอร์ส ส่วนนิวคาสเซิลได้ประตูจากแอนโทนี เอลังกา ส่งผลให้แมนเชสเตอร์ซิตีเอาชนะไปด้วยผลประตูรวม 5–1 ผ่านเข้าสู่รอบชิงชนะเลิศได้สำเร็จ

## การแข่งขัน
### ภูมิหลัง
นี่จะเป็นการลงเล่นในนัดชิงชนะเลิศของฟุตบอลถ้วยรายการหลักครั้งแรกของอาร์เซนอลนับตั้งแต่เอฟเอคัพ รอบชิงชนะเลิศ 2020 ซึ่งพวกเขาเอาชนะคู่ปรับร่วมกรุงลอนดอนอย่างเชลซี และตอนนี้พวกเขาต้องการชนะเลิศถ้วยรางวัลหลักใบที่สองภายใต้การคุมทีมของมิเกล อาร์เตตา ซึ่งเคยเป็นอดีตผู้เล่นอาร์เซนอลมาก่อน นัดชิงชนะเลิศครั้งนี้เป็นการย้อนรอยอีเอฟแอลคัพ 2018 นัดชิงชนะเลิศ ซึ่งอาร์เซนอลของอาร์แซน แวงแกร์ พ่ายแพ้ 0–3 ต่อแมนเชสเตอร์ซิตีซึ่งในตอนนั้นมีอาร์เตตาเป็นผู้ช่วยของแป็ป กวาร์ดิออลาอยู่ข้างสนาม

ก่อนการแข่งขันนัดชิงชนะเลิศครั้งนี้ อาร์เซนอลมีโอกาสเป็นทีมแรกในประวัติศาสตร์ฟุตบอลอังกฤษที่ชนะเลิศสี่รายการ อันประกอบด้วยอีเอฟแอลคัพ, เอฟเอคัพ, พรีเมียร์ลีก และยูฟ่าแชมเปียนส์ลีก

การแข่งขันระหว่างสองสโมสรมีความเข้มข้นขึ้นมาตั้งแต่ ค.ศ. 2008 พวกเขาเป็นผู้แย่งชิงแชมป์พรีเมียร์ลีกในฤดูกาล 2022–23 และ ฤดูกาล 2023–24 ซึ่งซิตีชนะเลิศในบั้นปลายทั้งสองฤดูกาล

### รายละเอียด


## การถ่ายทอดสด
การถ่ายทอดสดในสหราชอาณาจักร จะถ่ายทอดผ่านทางเครือสกาย (เสียค่าใช้จ่าย) ทั้งช่องสกายวัน, สกายสปอตส์เมนอีเวนต์ และสกายสปอตส์ฟุตบอล นอกจากนี้ ยังจะถ่ายทอดสดฟรีผ่านทางช่องไอทีวีวัน (เอสทีวีในสกอตแลนด์) และสตรีมผ่านสกายโก, นาว และไอทีวี (ไอทีวีเอ็กซ์และเอสทีวีเพลเยอร์) ส่วนทางวิทยุ จะมีการรายงานการแข่งขันผ่านบีบีซีเรดิโอ 5 และทอล์กสปอร์ต

## หมายเหตุ

## อ้างอิง

2026
ชิงชนะเลิศ
หมวดหมู่:ลอนดอนในปี พ.ศ. 2569
หมวดหมู่:นัดการแข่งขันของสโมสรฟุตบอลอาร์เซนอล
หมวดหมู่:นัดการแข่งขันของสโมสรฟุตบอลแมนเชสเตอร์ซิตี